Javed Abidi

Javed Abidi (Aligarh, Uttar Pradesh, 1965eko ekainaren 11 – Delhi, 2018ko martxoaren 4a) indiar aktibista izan zen, pertsona desgaituen eskubideen alde borrokatu zena. Indiako Desgaitasuna duten Pertsonen Enplegua Sustatzeko Zentro Nazionaleko zuzendaria izan zen eta Disability Rights Group erakundea sortu zuen.

Kazetaritza eta Komunikazio ikasketak egin zituen Wright Estatu Unibertsitatean, Daytonen (Ohio). Rajiv Gandhi fundazioaren desgaitasunen unitatea sortu zuen Indian, Sonia Gandhik gonbidatuta.

 Bizitza 
Abidi 1965eko ekainaren 11n jaio zen Aligarhen, Uttar Pradeshen, eta arantza bifidoa zuen. Zortzi urte zituela, lehen ebakuntza egin zioten eta ondorioz, nerbio-kalteak izan zituen. Hamar urte zituela, beste ebakuntza bat behar izan zuen eroriko batean izandako lesio baten ondoren. Familiarekin Estatu Batuetara joan zen bizitzera eta han arreta medikoa jaso zuen Bostongo Haur Ospitalean eta Chicagoko Errehabilitazio Institutuan. Hamabost urterekin hasi zen gurpil-aulkia erabiltzen. Wright Estatu Unibertsitatean ikasi zuen. 1989an Indiara itzuli zen kazetaritzan karrera egitera.

1993an, Sonia Gandhirekin hasi zen elkarlanean, Rajiv Gandhi fundazioaren desgaitasunen unitatea sortzeko asmoz. Urtebete geroago, Disability Rights Group izeneko talde txiki batean sartu zen eta desgaitasunaren gaiaz sentsibilizatzen hasi zen. Pertsona desgaituen eskubideen aldeko mugimendu handi bat sortu zen, Indiako Parlamentuak desgaitasuna duten pertsonentzako eskubideen gutun bat ezartzeko helburuarekin. 1995eko abenduaren 19an protesta bat zuzendu zuen parlamentuaren aurrean, eta horri esker Desgaitasuna duten Pertsonen Legea onartua izan zen urte bereko abenduaren 22an. 2004an, Indiako Auzitegi Goreneko presidenteari bidalitako gutunean desgaitasuna duten pertsonentzako hauteslekuen irisgarritasunaren gaia jorratu zuen.

 Erreferentziak 

 Kanpo estekak 

Kategoria:Indiako giza eskubideen aldeko ekintzaileak
Kategoria:Pertsona desgaituen eskubideen aldeko ekintzaileak
Kategoria:Desgaitasuna duten aktibistak
Kategoria:Desgaitasuna duten indiarrak
Kategoria:Arantza bifidoa duten pertsonak
Kategoria:Indiako musulmanak
Kategoria:XX. mendeko indiarrak
Kategoria:XXI. mendeko indiarrak